Diari Oficial de la Generalitat Valenciana


Sumari del DOGV 3397, del 21-12-1998 (1998/10262)

ORDRE de 30 de novembre de 1998, de la Conselleria de Benestar Social, per la qual es regulen i convoquen ajudes en matèria de Serveis Socials per a 1999.
----------------------------------------------------------------------------------------------------------------------------------------------------------

### Dades del document

Número de DOGV
:   3397

Data del DOGV
:   21-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10739


Data del document
:   30-11-1998

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

ORDRE de 30 de novembre de 1998, de la Conselleria de Benestar Social, per la qual es regulen i convoquen ajudes en matèria de Serveis Socials per a 1999. [1998/L10929]
  
Sols unes actuacions d'impuls públic realment decidides poden contribuir a la consecució d'unes condicions de vida sense diferències entre els ciutadans i les ciutadanes de la nostra Comunitat, en compliment del manament que en aquest sentit la Constitució espanyola imposa als poders públics, i en estreta col·laboració amb els agents socials que, des de l'àmbit públic o privat exerceixen una important tasca en aquests sectors de població. Per això, un dels objectius primordials de la Generalitat Valenciana en l'àmbit del benestar social consisteix a racionalitzar i dinamitzar la gestió dels serveis socials, tot oferint millors prestacions als sectors més vulnerables i necessitats d'una especial protecció.
  
Aquest esperit és el que emana de la Llei 5/1997, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana, mitjançant la qual s'introdueixen nous models de gestió i de finançament dels serveis socials, alguns tan significatius com els concerts amb entitats privades titulars de centres d'atenció especialitzada o com l'establiment d'un marc financer estable per al finançament dels serveis socials de competència municipal. Aquestes novetats estan a hores d'ara en procés d'articulació, i seran realitat l'any vinent.
  
En aquest sentit, aquesta ordre de convocatòria de subvencions tancarà un cicle que s'ha caracteritzat en els últims exercicis per una activitat de foment de la prestació de serveis socials constreta per un finançament amb un component d'estacionalitat elevat en els seus apartats més significatius. Quan estiguen vigents els nous instruments de gestió previstos en la Llei 5/97, les futures convocatòries de subvencions en matèria de serveis socials tindran caràcter accessori pel que fa a Serveis Socials Especialitzats i als Serveis Socials Generals de competència de les entitats locals.
  
En qualsevol cas, aquesta ordre de convocatòria d'ajudes en matèria de Serveis Socials per a 1999 s'elabora com a conseqüència lògica de la continuada avaluació dels resultats que amb caràcter positiu s'han obtingut en les diverses convocatòries realitzades en anys precedents, i es promulga en el marc de principis com ara la responsabilitat jurídica, la planificació, la prevenció, etc., amb una voluntat de globalitat en l'acció dels poders públics i de foment del benestar social.
  
En virtut de tot això, i fent ús de les facultats que em confereix l'article 35.e de la Llei 5/83, de 30 de desembre, del Govern Valencià, l'article 47.11 del Text Refós de la Llei d'Hisenda Pública de la Generalitat Valenciana, i el Decret 37/97, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
TÍTOL I
  
Ajudes i subvencions
  
Article 1
  
L'objecte d'aquesta disposició és regular i convocar ajudes i subvencions en matèria de Serveis Socials, adreçades a sufragar les prestacions i els serveis següents:
  
I) Serveis Socials Generals,
  
II) Serveis Socials Especialitzats, i
  
III) Prestacions Econòmiques Individualitzades, en les diferents modalitats regulades en el capítol III d'aquesta títol.
  
CAPÍTOL I
  
Serveis Socials Generals
  
Article 2
  
Les ajudes per a Serveis Socials Generals podran ser destinades a les entitats locals titulars d'aquests, d'acord amb la regulació que s'estableix en la secció primera d'aquest capítol, o a entitats privades que desenvolupen programes de convivència, de cooperació i d'intervenció social, regulats en la secció segona del mateix capítol.
  
Secció primera
  
Serveis Socials Generals d'entitats locals
  
Article 3. Àmbit
  
Es convoquen ajudes per a contribuir a la implantació i al desenvolupament del Serveis Socials Generals de caràcter global i polivalent, organitzats sota la responsabilitat pública, que atenen la problemàtica social de qualsevol ciutadà i ciutadana, el desenvolupament comunitari, i la prevenció primària de situacions de segregació o de marginació.
  
Article 4. Objecte de l'ajuda
  
Les ajudes destinades als Serveis Socials Generals seran de quatre classes:
  
a) Ajudes per al pagament de salaris i de Seguretat Social dels professionals dels equips socials de Base integrats per un o diversos professionals de l'acció social.
  
b) Ajudes per al manteniment de centres socials com a recursos bàsics dels Serveis Socials Generals.
  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291):
  
1. Programes d'informació, d'assessorament i d'orientació sobre els drets i els recursos socials existents per a la resolució de les necessitats.
  
2. Programes d'emergència social l'objecte dels quals és l'atenció de les necessitats bàsiques de les persones que no poden satisfer-les per elles mateixes.
  
3. Programes de convivència l'objectiu dels quals és afavorir la integració comunitària.
  
4. Programes de cooperació social l'objectiu dels quals és potenciar la vida de la comunitat, tot propiciant-ne la participació en tasques comunes i fomentant la iniciativa social i el voluntariat.
  
5. Programes d'intervenció per a la prevenció i la inserció en el medi social.
  
d) Ajudes per a programes d'Atenció Primària d'Intervenció i Inserció Social amb Menors Subjectes a Mesura Judicial en Medi Obert, en compliment de l'article 29 de la Llei de la Infància 7/1994, de 5 de desembre, de la Generalitat Valenciana. De conformitat amb la disposició addicional segona d'aquesta Llei, les esmentades subvencions es formalitzaran mitjançant convenis específics, sempre que conste petició expressa en aquest sentit, on apareixeran els drets i les obligacions d'ambdues parts i el contingut dels programes subvencionats, tot això amb independència de la resolució administrativa d'atorgament de la subvenció, la qual, en tot cas haurà de produir-se.
  
Article 5. Sol·licitants
  
Podran sol·licitar les ajudes per a Serveis Socials Generals regulades en aquesta secció les corporacions locals, les mancomunitats o les agrupacions de municipis, constituïdes d'acord amb el que disposa l'article 3.2 de la Llei 7/1985, que regula les Bases de Règim Local.
  
Article 6. Obligacions de les entitats subvencionades
  
1. No han de minorar ni anul·lar la consignació que les entitats locals haurien previst inicialment en el pressupost per a aquesta finalitat.
  
2. Comunicar la percepció de qualsevol altre ingrés o ajuda d'idèntica o d'anàloga naturalesa.
  
3. Formalitzar adequadament els documents de seguiment tècnic i financer elaborats per la Direcció General de Serveis Socials.
  
4. Col·laborar amb el seguiment i l'avaluació que s'establisca mitjançant comissions o altres instruments que s'articulen.
  
5. Atenir-se a la coordinació i a la planificació que establisca l'òrgan competent de la Generalitat en matèria de serveis socials.
  
6. Assumir les actuacions de control financer que corresponen a la Intervenció General en relació amb la subvenció.
  
7. Atendre les entitats que desenvolupen programes d'Atenció Primària d'Intervenció i Inserció Social de Menors Subjectes a Mesura Judicial en Medi Obert, en compliment de l'article 29 i de la disposició addicional segona de la Llei de la Infància 7/94, de 5 de desembre, de la Generalitat Valenciana, els requeriments i les resolucions judicials que els remeta la direcció territorial de Benestar Social, en aplicació de les funcions que la Llei 4/92, de 5 de juny, sobre reforma de la llei reguladora de la competència i el procediment dels jutjats de menors assigna a les entitats competents en matèria de menors. També hauran de respectar el procediment i les instruccions que sobre aquesta matèria dicte la Direcció General de Serveis Socials.
  
Article 7. Prioritats
  
Tindran caràcter prioritari per a la concessió de les ajudes els programes següents:
  
1. Els iniciats en exercicis anteriors la continuïtat dels quals siga convenient per raons d'interés públic.
  
2. Els que impliquen la potenciació de la contractació de figures professionals de treballadors socials i de psicòlegs en els equips socials de base amb la finalitat de realitzar els informes preceptius i necessaris per a la tramitació dels expedients relatius als recursos i a les prestacions destinats a atendre la població corresponent a l'àmbit geogràfic de l'entitat local.
  
3. La implantació del Sistema Informàtic d'Usuaris de Serveis Socials (SIUSS).
  
4. Els serveis d'assistència que orienten la seua activitat a desenvolupar programes adreçats a promoure la permanència dels sectors de població desafavorits en el seu ambient natural i habitual.
  
5. Nous programes adreçats a grups de persones desafavorides, com ara immigrants i exreclusos.
  
6. Programes adreçats a la prevenció de l'absentisme escolars a municipis de més de 10.000 habitants.
  
7. Programes de difusió, de captació de formació i de seguiment de famílies acollidores per a la formalització d'acolliments familiars simples i permanents, en especial als municipis amb un alt nombre de menors que, sent originaris d'aquests, estan ingressats a centres de protecció de menors.
  
8. Programes de prevenció i d'inserció adreçats a menors en situació de risc i d'inadaptació social, amb l'objectiu d'aconseguir-ne la inserció laboral i social.
  
Article 8. Criteris per a establir el grau de finançament dels programes
  
La quantia que s'assignarà a cadascun dels programes tindrà en compte els criteris generals següents:
  
a) El percentatge d'execució i l'avaluació d'aquest programa en exercicis anteriors.
  
b) El pressupost que la corporació local dedica als serveis socials en relació amb el pressupost general d'aquella.
  
c) Les necessitats objectives del municipi, originades per la seua problemàtica social. Se'n consideraran factors correctors la dispersió dels nuclis urbans i els factors geogràfics que dificulten la fluïdesa de les comunicacions, i també l'índex de pobresa.
  
d) La participació de les diputacions provincials en el manteniment i el finançament dels corresponents programes.
  
Article 9. Documentació
  
La documentació que hauran de presentar les corporacions locals serà aquesta:
  
a) Sol·licitud en triplicat exemplar, d'acord amb el model que apareix en l'annex III, correctament formalitzada, signada per l'alcalde-president de la corporació local o per qui es designe com a representant d'aquesta. Serà imprescindible l'emplenament de les dades referides al pressupost:
  
- Total del pressupost de l'entitat,
  
- Quantitat assignada als serveis socials, i
  
- Quantitats corresponents a cadascun dels programes sol·licitats.
  
b) Descripció dels programes que pretenguen desplegar, d'acord amb el model de la sol·licitud.
  
c) Les sol·licituds referides als programes següents hauran de formalitzar-se en fulls específics de la sol·licitud, d'acord amb el model que apareix en l'annex III, amb la documentació, en sobre adjunt, que justifique el nombre potencial d'usuaris que puguen beneficiar-se dels diferents programes i la plantilla de personal que els desplegaran, amb indicació de la titulació i la relació contractual d'aquests. També caldrà aportar una memòria descriptiva del desplegament, si és el cas, dels programes realitzats en l'exercici anterior, incloent-hi el nombre de persones usuàries ateses, el tipus de mesures realitzades, i el projecte d'actuació dels diferents programes que cal desplegar en l'exercici per al qual se sol·licita la subvenció, on caldrà detallar els recursos disponibles per part de la persona sol·licitant per al citat desplegament. Els programes indicats són:
  
1. Programa d'acolliment familiar destinats a les activitats de difusió, de captació, de formació de famílies i de seguiment.
  
2. Programa de prevenció de l'absentisme escolar.
  
3. Programa d'atenció primària d'intervenció i d'inserció social amb menor subjectes a mesures judicials de medi obert.
  
Secció segona
  
Programes de Serveis Socials Generals
  
gestionats per entitats privades
  
Article 10. Àmbit
  
Es convoquen ajudes, amb caràcter extraordinari, per al desplegament de programes de Convivència, de Cooperació i d'Intervenció Social, gestionats per entitats sense ànim de lucre que col·laboren amb els Serveis Socials Generals municipals.
  
Aquestes ajudes tindran en compte allò establit per a Serveis Socials Especialitzats, capítol II d'aquest títol, en els aspectes no regulats en aquesta secció.
  
Article 11. Objecte
  
Les ajudes regulades en aquesta secció seran destinades al desplegament de programes de Convivència, de Cooperació i d'Intervenció Social definits en el títol II de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291).
  
Dels imports subvencionats, se'n podran destinar fins a un màxim del 25% per a despeses de manteniment de locals, i fins un màxim del 10% per a despeses de dietes, de desplaçaments i de difusió gràfica de material divulgador relacionat amb el programa que s'haja de realitzar, sempre que el cost d'aquests no siga assumit o subvencionat per una altra entitat o per un altre mitjà.
  
Article 12. Sol·licitants
  
Les entitats sense ànim de lucre podran sol·licitar subvencions per a 1999, sempre que reunisquen les condicions següents:
  
a) Estar inscrita en el Registre d'Entitats, Centres i Serveis Socials de la Direcció General de Serveis Socials quan tinguen com a funció principal, d'acord amb les regles de la institució, l'atenció dels grups socioassistencials que es consideren àrees d'intervenció prioritària.
  
b) Acordar la coordinació dels seus programes i de les seues actuacions amb els serveis socials del municipi, si l'àmbit és municipal; amb la direcció territorial de Benestar Social corresponent si l'àmbit és supramunicipal; amb la Direcció General de Serveis Socials si és supraprovincial.
  
Article 13. Obligacions
  
Les entitats subvencionades hauran de complir, a banda de les obligacions que amb caràcter genèric s'estableixen en la legislació vigent per als perceptors de fons públics, les mateixes que per a les entitats locals es requereixen en l'article 6 d'aquesta ordre.
  
Article 14. Prioritats
  
Tindran prioritat per a ser beneficiaris de les ajudes públiques corresponents a aquesta secció els que vagen a desplegar qualsevol dels programes següents:
  
1. Programes subvencionats en l'exercici anterior la continuïtat dels quals es crega convenient per raons d'interés públic.
  
2. Serveis d'acolliment familiar de menors subjectes a mesures de protecció.
  
3. Programes de prevenció i de rehabilitació adreçats a menors en edat laboral en situació de risc, de desemparament i d'inadaptació social amb l'objectiu d'aconseguir-ne la inserció laboral i social.
  
4. Fomentar l'autoajuda, la promoció del voluntariat social i el suport als col·lectius implicats en àrees d'intervenció com ara tercera edat, afectats d'Alzheimer, discapacitats, etc., com a alternatives a l'ingrés a centres.
  
5. Impulsar accions integrades d'atenció als sectors objecte d'aquesta convocatòria, amb caràcter globalitzador.
  
6. Afavorir la convivència i la integració de les persones amb discapacitat, dels discapacitats per malaltia mental, de la tercera edat, de les dones i dels menors en situació de risc, de les minories ètniques, dels transeünts i dels immigrants.
  
7. Col·laborar en les accions de normalització pel que fa a les intervencions adreçades a reclusos i a exreclusos.
  
8. Programes d'«estades de respir», especialment per a atendre urgències i pal·liar situacions d'estrés en aquelles famílies que tinguen en el seu nucli alguna persona discapacitada.
  
9. Programes que fomenten l'accessibilitat de les persones amb discapacitat eliminant les barreres arquitectòniques, urbanístiques i de la comunicació.
  
10. Programes que garantisquen la inserció sociolaboral per a persones amb discapacitat, i la seua formació en els recursos ja existents.
  
11. Programes que despleguen els projectes ja finançats en l'exercici anterior, o bé els nous aprovats pel Fons Social Europeu, on la Generalitat Valenciana siga l'entitat pública responsable o l'entitat copartícep en el projecte.
  
Article 15. Documentació
  
Les entitats sol·licitants hauran d'aportar la documentació següent:
  
1. Sol·licitud, d'acord amb el model que apareix en l'annex IV, correctament formalitzada, subscrita per qui exerceix la representació de l'entitat. Els programes que se sol·liciten seran descrits respectant les indicacions del citat model, el qual es troba a disposició de les persones sol·licitants a les direccions territorials de Benestar Social.
  
En les sol·licitud referides a programes del sector del Menor, caldrà aportar-hi la documentació que justifique el nombre potencial de menors que puguen beneficiar-se de cadascun dels diferents programes o serveis, i també la documentació següent: plantilla del personal, la titulació d'aquest, la relació contractual, la memòria, si escau, de l'exercici anterior en el desplegament del programa, el nombre de menors atesos, el tipus, si és el cas, de mesures executades, i, finalment, el programa d'actuació per a l'exercici sol·licitat i els recursos disponibles.
  
2. Certificat de coordinació dels programes i de les actuacions de l'entitat amb la corporació local, expedit per aquesta. Si l'àmbit d'actuació és supramunicipal, el certificat serà expedit per la direcció territorial de Benestar Social corresponent; si és supraprovincial, per la Direcció General de Serveis Socials.
  
3. Memòria descriptiva de les activitats realitzades durant 1998 i de les fonts de finançament de l'entitat.
  
CAPÍTOL II
  
Serveis Socials Especialitzats
  
Article 16. Àmbit i objecte
  
Es convoquen ajudes per a manteniment de centres o de serveis, i/o programes de Serveis Socials Especialitzats adreçats a atendre necessitats socials específiques, en els sectors següents:
  
1. Discapacitats físics, psíquics i per malaltia mental,
  
2. Tercera edat,
  
3. Menors, i
  
4. Dones en situació de risc social.
  
No podran ser subvencionats aquells projectes que s'ajusten a programes propis d'altres organismes, sense perjudici de la necessària col·laboració per al cas de matèries concurrents.
  
Les ajudes destinades a aquests serveis finançaran tant les despeses de personal com els generals de manteniment, d'acord amb les especificacions que s'estableixen en l'article 17.
  
Article 17. Especificació de les subvencions per a Serveis Socials Especialitzats
  
Les subvencions recollides en aquest capítol respondran a tres supòsits diferents:
  
1. Subvencions l'objectiu de les quals siga el finançament de centres mitjançant concert de places.
  
En aquest cas, el finançament es concretarà d'acord amb els mòduls econòmics que, sobre la base preu/plaça/dia, es fixen en l'annex I.
  
Aquest tipus de subvencions serà aplicable als centres corresponents a tots els sectors esmentats en l'article 16.
  
El centre subvencionat tindrà l'obligació de cobrir les places concertades que queden vacants amb les persones usuàries que determine la direcció territorial de Benestar Social corresponent.
  
2. Subvencions destinades a finançar les despeses de manteniment de centres.
  
El finançament en aquest cas es concretarà tenint en compte les necessitats manifestades en la sol·licitud, a la vista de l'estimació d'ingressos que, en concepte d'aportacions de les persones usuàries o d'unes altres fonts, es derive de l'anàlisi de la documentació presentada juntament amb aquella.
  
Aquest tipus de subvencions serà aplicable als centres corresponents als sectors 1, 2 i 4 esmentats en l'article 16.
  
Subvencions que financen la prestació de serveis/programes diferents a l'atenció a centres, sempre que aquesta prestació siga de caràcter especialitzat, tal com està definida en el títol segon, capítol segon, de la Llei 5/97, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana.
  
En aquest cas, el finançament es fixarà tenint en compte els mòduls que per preu/servei es fixen en l'annex I.
  
A aquestes subvencions serà aplicable el que disposa l'article 11, segon paràgraf, d'aquesta ordre.
  
Aquest tipus de subvenció serà sols aplicable als serveis corresponents al sector de discapacitats.
  
Article 18
  
Als titulars de centres de Serveis Socials Especialitzats de caràcter privat que siguen beneficiaris de les subvencions atorgades per aquesta ordre, sobre la base del que disposa l'article 1 de l'article 17, i que sol·liciten la subscripció dels concerts previstos en el títol VI de la Llei 5/97, de la Generalitat Valenciana, se'ls reduirà l'esmentada subvenció per l'import corresponent al període en què tinga vigència el concert, després de l'aprovació d'aquest, i amb efecte des del dia de la subscripció fins al 31 de desembre de 1999.
  
Article 19. Sol·licitants
  
1. Podran sol·licitar aquestes ajudes els titulars o els representants dels centres i serveis sense ànim de lucre, sempre que aquests disposen de l'autorització concedida a l'empara de l'article 47 de la vigent Llei 5/1997, de la Generalitat Valenciana i de la resta de normativa d'aplicació.
  
2. S'exceptuen del requisit de l'autorització prèvia, els centres d'estimulació precoç recollits en l'article 31 de la Llei 5/1997 i que estiguen en funcionament, perquè per primera vegada s'inclouen en una norma amb rang de llei entre els diferents tipus de centres que actuen en l'àmbit dels serveis socials i encara no ha sigut desplegada pel que fa als requisits bàsics exigibles per a l'autorització.
  
3. Amb caràcter excepcional, podran ser subvencionats els centres que, per estar en funcionament i en vies d'obtenir el tràmit d'autorització definitiu, siga procedent la concessió, a causa de raons d'extrema necessitat i d'interés públic, i sempre que l'absència d'autorització definitiva no siga imputable a la persona interessada.
  
4. Independentment de les excepcions recollides en els apartats 2 i 3 d'aquest article, si aquests centres presenten deficiències que afecten la seguretat de les persones usuàries, constituirà condició de resolució de la subvenció atorgada.
  
Article 20. Criteris i prioritats
  
S'estableixen els criteris i les prioritats següents per a la concessió de les ajudes públiques regulades en aquest capítol, amb ordre de jerarquia següent:
  
1. El primer criteri de concessió consisteix a promoure la continuïtat dels Serveis Socials Especialitzats que estiguen en funcionament, i per això és prioritària la subvenció d'aquests davant dels de nova creació.
  
2. El segon criteri es fonamenta en el caràcter públic o privat dels beneficiaris, i per això és prioritària la concessió de subvencions als ens públics, sempre que els serveis o els programes per als quals se sol·liciten ajudes públiques siguen de característiques homogènies i, si més no, d'igual qualitat que els de les entitats privades.
  
Article 21. Obligacions de les persones beneficiàries
  
Totes les persones sol·licitants d'ajudes per a centres de Serveis Socials Especialitzats adquireixen, per la concessió d'aquestes, a més de les obligacions inherents a l'acreditació, aquestes:
  
1. Les inherents a l'autorització, amb les excepcions recollides en els apartats 2 i 3 de l'article 19.
  
2. Atendre els requeriments de l'òrgan competent en matèria de serveis socials quant a la demanda de places i/o de serveis, respectant sempre el caràcter propi de l'entitat i l'adequada qualitat d'aquests. També han de comunicar la baixa de persones ateses en un termini màxim de 3 dies.
  
3. No es pot minorar ni anul·lar la consignació que l'entitat sol·licitant haja establit inicialment en el seu pressupost per a aquesta finalitat.
  
4. Comunicar fefaentment a l'òrgan competent en matèria de serveis socials la sol·licitud i la concessió de tota ajuda per part d'altres organismes públics. Donat cas que aquestes ajudes foren diferents de les inicials previstes en la sol·licitud, l'entitat sol·licitant sotmetrà l'expedient, per a l'estudi, a l'òrgan competent, el qual podrà augmentar o disminuir la quantitat inicialment concedida mitjançant l'oportuna resolució.
  
5. Assumir les actuacions de control financer que corresponen a la Intervenció General en relació amb la subvenció.
  
6. No es pot alterar la finalitat de les subvencions i s'han de complir les obligacions que estableix la legislació vigent per als perceptors de fons públics.
  
7. Facilitar la inspecció i el control de la Conselleria de Benestar Social, i en particular de la Direcció General de Serveis Socials, a fi de conéixer qualsevol aspecte de l'activitat objecte de la subvenció.
  
8. Deixar constància expressa de la condició de centre, servei o programa subvencionat per la Generalitat Valenciana, en qualsevol relació amb tercers.
  
9. Justificar les ajudes concedides en el termini màxim establit en aquesta ordre.
  
Article 22. Exclusions
  
Queden expressament exclosos d'aquestes ajudes els conceptes següents:
  
1. Les quotes a associacions o a federacions.
  
2. Els serveis específicament acadèmics dels centres o d'anàlogues característiques de competència directa d'altres departaments.
  
3. En general, tots aquells conceptes que, per la seua naturalesa, poden ser objecte d'atenció d'altres organismes públics, o derivats d'altres exercicis econòmics.
  
Article 23. Documentació
  
En relació amb la documentació, s'hi tindrà en compte això:
  
a) Cada entitat podrà sol·licitar, en una única sol·licitud, les subvencions per als centres i/o serveis/programes de la seua titularitat, a partir de la qual es formularà un expedient bàsic del qual es derivaran peces separades. Aquestes es podran resoldre independentment.
  
b) La sol·licitud, d'acord amb el model que apareix en l'annex IV, es facilitarà a les persones sol·licitants en les direccions territorials de Benestar Social, i serà subscrita per qui exercisca la representació de l'entitat. Es formalitzaran adequadament tots els apartats, i s'hi farà esment especial a:
  
- Pressupost d'ingressos i de despeses de la gestió ordinària de l'exercici per al qual se sol·licita la subvenció.
  
- Llista del personal que prestarà els seus serveis en la gestió de cadascun dels centres, programes o serveis que són l'objecte de sol·licitud, amb diferenciació d'aquest per a cadascun d'ells.
  
- La documentació de les sol·licituds referides al sector del menor hauran de contenir, a banda de la llista de la plantilla de personal del centre o del servei prevista per a l'exercici de la convocatòria, la titulació d'aquesta i la documentació que acredite la relació contractual amb la persona física o jurídica que sol·licita la subvenció.
  
- Programa d'actuació del centre per a l'exercici sol·licitat i memòria de l'exercici anterior.
  
- Llista nominal de persones beneficiàries, tot indicant-hi les pensions, les ajudes i les aportacions d'aquestes. Els llistats de menors s'adjuntaran en sobre tancat, per tal de preservar el dret a la intimitat.
  
- Donat cas que el sol·licitant siga una associació o una federació, s'adjuntarà també llista nominal de persones associades.
  
c) Amb la sol·licitud, les persones sol·licitants hauran de presentar també la Fitxa de Manteniment de Tercers, llevat que aquesta ja estiga en poder de l'administració, d'acord amb el model que serà facilitat per les direccions territorials de Benestar Social, i que servirà per a acreditar la titularitat del compte bancari mitjançant el qual la persona beneficiària desitja rebre la subvenció.
  
No obstant això, les persones sol·licitants hauran d'aportar la documentació que els siga demanda per la Direcció General de Serveis Social i que signa necessària per a poder comprovar el compliment dels requisits exigits per a accedir a les ajudes o per a valorar les característiques de les accions que pretenen realitzar a l'efecte de determinar, si escau, la quantia de les ajudes.
  
CAPÍTOL III
  
Prestacions Econòmiques Individualitzades
  
Article 24. Àmbit
  
Es convoquen ajudes econòmiques adreçades a persones individuals o a nuclis familiars per tal de remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, i aconseguir així el seu normal desenvolupament humà i social.
  
Article 25. Col·laboració per part de les corporacions locals
  
Les corporacions locals actuaran com a entitats de col·laboració de la Conselleria de Benestar Social en la gestió de les ajudes, d'acord amb el que disposa l'article 47.4.a) del text refós de la Llei d'Hisenda Pública de la Generalitat Valenciana. Amb caràcter previ, es transferiran a les corporacions locals els fons amb què s'hagen de sufragar les ajudes a les persones beneficiàries. Les obligacions de les corporacions són:
  
a) Lliurar a les persones beneficiàries els fons rebuts, d'acord amb els criteris establits en aquesta convocatòria.
  
b) Verificar el compliment i l'efectivitat de les condicions o dels requisits determinants per a l'atorgament.
  
c) Justificar davant de la Direcció General de Serveis Socials l'aplicació dels fons rebuts i, si és el cas, lliurar la justificació presentada per les persones beneficiàries.
  
d) Sotmetre's a les actuacions de comprovació que, pel que fa a la gestió dels citats fons, realitze la Direcció General de Serveis Socials, i també quant a les actuacions de control financer que realitze la Intervenció de la Generalitat Valenciana i quant als procediments de fiscalització de la Sindicatura de Comptes.
  
Les direccions territorials de Benestar Social sols tramitaran les sol·licituds quan es produïsca una situació excepcional, amb la justificació prèvia d'aquesta situació.
  
Article 26. Objecte
  
Tindran la consideració de Prestacions Econòmiques Individualitzades les modalitats següents:
  
1. Ajudes d'emergència,
  
2. Ajudes per al desenvolupament personal,
  
3. Ajudes d'acolliment familiar, i
  
4. Ajudes d'atenció institucionalitzada.
  
Les ajudes podran atorgar-se a subjectes concrets, amb caràcter periòdic o per una sola vegada en l'exercici econòmic, per a serveis esporàdics i adquisicions puntuals.
  
Article 27. Sol·licitants
  
Podran sol·licitar les ajudes les persones que es troben en situació de greu necessitat i reunisquen els requisits següents:
  
1. Que la renda per càpita de la unitat familiar a què pertany la persona sol·licitant, no supere la quantia anual de 500.000 pesetas, per a les ajudes d'emergència.
  
2. Que dispose de la prescripció tècnica en la qual es determine la necessitat de l'acció que és l'objecte de l'ajuda, bé pels serveis tècnics municipals, bé per les direccions territorials de Benestar Social.
  
Article 28. Exclusions i incompatibilitats
  
Queden explícitament excloses d'aquestes ajudes:
  
1. Aquelles que siguen competència institucional d'uns altres organismes públics.
  
2. Aquelles que hagen sigut subvencionades, per aquest concepte, per uns altres organismes.
  
3. Adquisicions realitzades i actuacions executades abans de la petició de l'ajuda. No obstant això, s'hi podran preveure situacions excepcionals, justificades com cal.
  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen aquests supòsits i necessitats, mitjançant institucions públiques o privades subvencionades, i s'establirà el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
  
Article 29. Determinació del límit d'ingressos
  
Es consideraran ingressos familiars la totalitat dels ingressos procedents de tots els membres de la unitat familiar.
  
S'hi comptabilitzaran tots els ingressos provinents de sous, de rendes, de propietats, d'interessos bancaris i de pensions o d'ajudes atorgades per institucions públiques o privades a qualsevol dels membres de la unitat familiar.
  
A l'efecte d'aquesta ordre, es consideraran membres de la unitat familiar aquells que conviuen al domicili familiar i que estiguen vinculats per lligams de parentiu, i en el cas d'ajudes d'Atenció Institucionalitzada, a més, els obligats a «prestacions d'aliments», d'acord amb el que estableix l'article 143 del Codi Civil.
  
Els ingressos fan referència a imports bruts.
  
Caldrà justificar documentalment els ingressos o la falta d'aquests, mitjançant certificats d'ingressos, informes tècnics o, quan aquests documents no puguen ser expedits, mitjançant declaració jurada de la persona interessada mateixa atorgada davant d'una autoritat administrativa, d'un notari públic o de la Direcció General de Serveis Socials. Així mateix, caldrà acreditar el nombre de membres que formen la família. Aquestes circumstàncies hauran de ser comprovades per l'administració.
  
La renda per càpita s'obtindrà en dividir els ingressos entre el nombre de membres de la unitat familiar.
  
Article 30. Determinació de la concessió
  
Per a la concessió de les ajudes s'exigirà a les persones sol·licitants que complisquen els requisits de caràcter general que regula l'article 27, i els específics per a l'ajuda que sol·licita.
  
La quantia de la concessió dependrà dels ingressos globals familiars, del cost de l'acció i/o del mòdul màxim estipulat en l'annex II d'aquesta ordre.
  
La quantia màxima que s'atorgarà no podrà ultrapassar, en cap cas, el mòdul que s'estipula en l'annex II o el cost de la necessitat que tracta de cobrir.
  
Article 31. Ajudes d'emergència. Tipus i característiques
  
1. Són ajudes econòmiques de caràcter extraordinari destinades a pal·liar situacions d'emergència de persones amb llars independents afectades per un estat de necessitat. Van adreçades a la unitat de convivència.
  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que podria correspondre a la persona beneficiària o a un altre membre de la llar, per a aquesta finalitat.
  
3. Serà requisit per a l'obtenció d'aquesta ajuda que la persona beneficiària no dispose d'ingressos suficients per a afrontar les despeses derivades de la situació d'emergència, cosa que serà acreditada mitjançant certificacions, informes tècnics o, quan aquests documents no puguen ser expedits, mitjançant declaració jurada de la persona interessada mateixa atorgada davant d'una autoritat administrativa, d'un notari públic o de la Direcció General de Serveis Socials.
  
4. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:
  
a) Despeses imprescindibles per a l'ús de l'habitatge habitual.
  
b) Despeses excepcionals en què concórreguen circumstàncies de greu o d'urgent necessitat social i que es consideren d'interés per a l'atenció de persones amb important problemàtica.
  
c) Despeses destinades a cobrir necessitats bàsiques familiars.
  
Article 32. Ajudes de desenvolupament personal. Tipus i característiques
  
Comprén totes aquelles mesures que possibiliten a persones amb problemes motòrics o sensorials el manteniment en l'entorn social propi, incrementant alhora la seua autonomia i afavorint les relacions i la integració en la societat. S'articulen a través de les modalitats següents:
  
1. Capacitat de Desplaçament. Mesures destinades a facilitar els desplaçaments, per mitjans propis i autònoms, d'aquelles persones que, pels seus greus problemes motòrics, tenen impediments per a la utilització dels mitjans de transport públic.
  
1.1 Se'n consideren els tipus següents:
  
- Adquisició del vehicle, i
  
- Adaptació d'un vehicle de motor.
  
1.2. S'estableixen com a requisits:
  
a) Estar afectat d'una minusvalidesa greu que li impedisca la utilització dels mitjans de transport públic, d'acord amb el dictamen tècnic corresponent que acredite aquesta circumstància.
  
b) Posseir el permís de circulació. Aquest requisit sols es podrà obviar quan la persona sol·licitant estiga incapacitada per a obtenir-lo.
  
c) Garantir, mitjançant declaració jurada, l'afectació del vehicle al seu ús exclusiu i privat durant un període mínim de sis anys.
  
d) No haver obtingut, en un termini anterior a cinc anys, ajuda per aquest concepte, llevat que siga de provada necessitat.
  
e) Ajustar l'adaptació que se sol·licita a allò que estableix el permís de conduir. Quan la persona sol·licitant no puga obtenir-lo a causa de la seua minusvalidesa, s'ajustarà a allò que s'assenyala en la Prescripció Tècnica.
  
f) La potència fiscal del vehicle no sobrepassarà els 11 cavalls, llevat dels vehicles destinats a acompanyants. En aquests casos, caldrà acreditar aquestes circumstàncies mitjançant el corresponent certificat oficial de les característiques tècniques del vehicle o qualsevol altre mitjà que deixe constància del compliment d'aquests requisits. En aquests casos es valorarà l'adequació del model, les característiques del vehicle a les necessitats de la persona minusvàlida i les condicions familiars del titular acompanyant.
  
2. Ajudes per a l'Eliminació de Barreres Arquitectòniques existents a l'habitatge propi o a l'edifici de la persona minusvàlida o de l'ancià o anciana i que hi obstaculitzen la seua mobilitat. Comprendran les transformacions o les reformes que contribuïsquen a evitar els obstacles i a facilitar la mobilitat. S'estableixen com a requisits per a la concessió d'aquestes ajudes:
  
a) Que la persona sol·licitant tinga deficiències de caràcter motòric o sensorial que li impedisca o dificulte la mobilitat per mitjans normals, o que hi haja dificultats materials per al seu desenvolupament.
  
b) Que la persona sol·licitant no haja obtingut, en un termini anterior de cinc anys, ajudes pel mateix concepte, llevat que siga de provada necessitat i de canvi de domicili per causes alienes a ella.
  
c) Disposar de la prescripció tècnica corresponent en què s'especificarà:
  
- Necessitat tècnica de l'ajuda.
  
- Repercussions positives que la concessió origina a la persona interessada i les negatives que pot ocasionar la denegació.
  
- Idoneïtat d'allò que ha sol·licitat per a cobrir la necessitat que planteja el subjecte.
  
3. Ajudes tècniques. Són considerades així l'adaptació funcional de l'habitatge, l'adquisició d'estris necessaris per al desenvolupament en la vida ordinària (audífons, telèfons de text per a persones sordes, etc.)
  
Pel que fa a l'adaptació de l'habitatge i dels estris, tan sols se'n subvencionaran els elements necessaris per a augmentar l'accessibilitat i l'autonomia d'actes de la vida diària de l'ancià o del minusvàlid, com ara grues, estris d'alimentació i d'endreç personal, instruments de comunicació com ara senyals lluminosos o telèfons de text per a persones sordes.
  
Els requisits d'aquestes ajudes seran els descrits en el punt 2 d'aquest article.
  
En la concessió tant d'ajudes tècniques com d'eliminació de barreres es consideraran exclusivament els elements relacionats amb les necessitats d'accessibilitat, dels quals seran exclosos aquells que signifiquen una millora a l'habitatge o aquells que no estiguen directament relacionats amb els impediments físics i/o sensorials.
  
Article 33. Ajudes d'acolliment familiar
  
Aquestes ajudes, que tramitaran i atorgaran les entitats locals com a entitats col·laboradores de la Conselleria de Benestar Social, seran sol·licitades per les persones o pels nuclis familiars a què s'ha atorgat, amb caràcter previ, per resolució administrativa de la Conselleria de Benestar Social, o per resolució judicial, la guarda d'una menor, mitjançant un acolliment familiar simple i permanent, amb l'obligació d'atendre'l, d'alimentar-lo i d'educar-lo pel temps determinat que dure l'Acolliment, per tal d'integrar-lo en una vida familiar que substituïsca o complemente la seua.
  
Aquestes ajudes podran ser tramitades d'ofici, simultàniament a la formalització de l'acte administratiu d'acolliment familiar simple i permanent.
  
Així mateix, s'equiparen a allò disposat en el paràgraf anterior, les resolucions administratives de la direcció territorial de Benestar Social d'autorització d'estades temporals de menors en família.
  
Article 34. Ajudes d'atenció institucionalitzada. Tipus i característiques
  
Comprén aquelles mesures de necessària aplicació quan s'han exhaurit o quan resulten insuficients els recursos de caràcter individual o comunitari, per a atendre les necessitats de l'individu que requereix l'atenció especialitzada en un centre residencial del Sector de Discapacitats (físics, psíquics, sensorials o per malaltia mental).
  
Aquest centre haurà d'estar correctament autoritzat per l'administració de la Generalitat Valenciana, d'acord amb la normativa vigent en la matèria, o per l'administració pública competent, quan el centre no estiga en l'àmbit de la Comunitat Valenciana.
  
Si hi ha concessió de l'ajuda i amb posterioritat s'adjudica una plaça a la persona beneficiària en un centre públic o subvencionat, l'eficàcia de l'ajuda se suspendrà automàticament, i aquella perdrà el dret a rebre les quantitats corresponents al temps que romanga al centre.
  
No podran ser subvencionats imports corresponents a «preus públics», o els equivalents d'entitats privades subvencionades.
  
Requisits per a aquest tipus d'ajudes:
  
a) Haver sol·licitat plaça en una residència pública i estar en la llista d'espera.
  
b) Que hi haja causes que en justifiquen l'internament, com ara:
  
1) Patir una deficiència de caràcter profund, gran invalidesa o un conjunt de deficiències que limite greument les seus capacitats físiques, psíquiques o sensorials, i li impedisca la integració social.
  
2) No tenir domicili o tenir una situació familiar greu que impedisca l'atenció de l'individu que, per les seues particulars característiques, no pot realitzar una vida autònoma.
  
3) Requerir un internament per tal de continuar un procés rehabilitador.
  
4) Tenir més de 16 anys. Sols en situacions excepcionals s'hi consideraran edats inferiors.
  
Article 35. Documentació la presentació de la qual és necessària per a accedir a les ajudes regulades en aquest capítol
  
1. Declaració jurada, d'acord amb el model oficial de sol·licitud, dels ingressos de la unitat familiar.
  
2. Sol·licitud, d'acord amb el model oficial que apareix en l'annex V, subscrita per la persona beneficiària o per la representant, correctament formalitzada, a la qual s'adjuntaran els documents següents, segons el tipus d'ajuda sol·licitada:
  
2.1 Per a ajudes de Capacitat de Desplaçament:
  
a) Pressupost del vehicle i/o de l'adaptació que s'hi ha de realitzar.
  
b) Fotocòpia del carnet de conduir, si escau.
  
c) Declaració jurada que el vehicle serà per a ús exclusiu i privat, i per un període mínim de sis anys.
  
d) Fitxa tècnica del vehicle.
  
2.2 Ajudes per a l'eliminació de barreres arquitectòniques:
  
a) Dos pressupostos de les adaptacions que s'hi han de realitzar
  
b) Justificació de la propietat de l'habitatge o l'autorització del propietari per a realitzar-hi les obres.
  
c) Permisos municipals, si escau.
  
2.3 Ajudes tècniques: dos pressupostos corresponents a l'adquisició que se sol·licita.
  
2.4 Ajudes d'atenció institucionalitzada:
  
a) Fotocòpia del document que acredita la sol·licitud de plaça en un centre públic.
  
b) Pressupost del centre on pretén ingressar i en què conste l'existència de plaça, el preu d'aquesta, la tipologia del centre i la data aproximada en què la persona beneficiària s'hi pot incorporar.
  
2.5. Ajudes d'acolliment familiar
  
a) Les ajudes d'acolliment familiar amb família extensa:
  
- Copia compulsada del DNI de les persones sol·licitants,
  
- Copia compulsada del Llibre de Família,
  
- Copia compulsada de la cartilla de la Seguretat Social, i
  
- Copia compulsada de la Declaració de la Renda o certificat negatiu.
  
b) Les ajudes d'acolliment familiar amb família educadora hauran de ser acreditades o constatades, si escau, mitjançant la inscripció en el Llibre de Registre de Famílies Acollidores de la direcció territorial de Benestar Social.
  
Als barris d'acció preferent es podran acumular diverses sol·licituds quan es tracte de situacions similars, i també fer valer un informe social globalitzat per a tots ells.
  
3. Prescripció tècnica que justifique la necessitat de l'acció que és l'objecte de l'ajuda, emesa per tècnics o tècniques competents esmentats en l'article 27 d'aquesta ordre.
  
4. A les sol·licituds d'ajudes destinades a persones que hagen d'acreditar algun tipus de minusvalidesa física, psíquica o sensorial, s'hi adjuntarà un informe tècnic del Centre de Diagnòstic i Orientació que l'acredite.
  
TÍTOL II
  
Procediment
  
CAPÍTOL I
  
Lloc i termini de presentació
  
Article 36. Lloc de presentació
  
1. Les sol·licituds d'ajuda per a Serveis Socials Generals i Especialitzats es presentaran, juntament amb la documentació requerida, en la direcció territorial de Benestar Social de la província on radique el centre o el servei per al qual se sol·licita la subvenció, sense perjudici del que disposa l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
2. Les sol·licituds de les Prestacions Econòmiques Individualitzades es presentaran, juntament amb la documentació requerida, a l'ajuntament del municipi on residisquen les persones sol·licitants. Els ajuntaments trametran, informades com cal, les esmentades sol·licituds a
  
a) La Direcció General de Serveis Socials si es tracta de sol·licituds relatives a atenció institucionalitzada per a persones discapacitades per malaltia mental.
  
b) Les direccions territorials de Benestar Social si es tracta de sol·licituds corresponents a la resta de Prestacions Econòmiques Individualitzades.
  
Article 37. Terminis de presentació
  
El termini de presentació de sol·licituds serà el següent:
  
1. Per a Serveis Socials Generals i Especialitzats, el termini serà d'1 mes comptador des de l'endemà de la publicació d'aquesta ordre en el DOGV.
  
2. Per a Prestacions Econòmiques Individualitzades, des de l'endemà de la publicació d'aquesta ordre fins al 31 d'octubre de 1999. No obstant això, amb caràcter extraordinari, es podran admetre i tramitar les sol·licituds d'ajudes presentades després d'aquesta data i abans del 31 de desembre de l'any citat, sempre que s'acredite documentalment l'aparició de la necessitat fora del termini normal de presentació de sol·licituds.
  
CAPÍTOL II
  
Tramitació, resolució i recursos
  
Article 38. Valoració
  
L'òrgan competent en matèria de serveis socials fixarà els límits màxims d'acord amb les disponibilitats pressupostàries, per a la valoració i la concessió de les subvencions, tot tenint-hi en compte la planificació, la racionalització dels serveis i les limitacions pressupostàries.
  
Article 39. Instrucció
  
1. Una vegada rebudes les sol·licituds, les direccions territorials de Benestar Social o la Direcció General de Serveis Socials, segons que corresponga, les verificaran, i podran realitzar d'ofici les actuacions que consideren necessàries per a la determinació, la coneixença, i la comprovació de les dades en virtut de les quals s'ha de pronunciar la resolució. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre siga exigible, es requerirà la persona interessada perquè, en el termini de 10 dies, repare la falta o aporte els documents preceptius, amb indicació que si no ho fa així, es considerarà que desisteix de la seua petició i s'arxivarà l'expedient sense més tràmit. Aquest tràmit es realitzarà d'acord amb el que preveu l'article 76 de la Llei 30/92, de 26 de novembre.
  
2. Per a l'estudi de l'expedient es crearan comissions de valoració.
  
3. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega convenient i realitzar les comprovacions necessàries sobre l'exactitud de tot això.
  
Article 40. Resolució
  
1. En les sol·licituds d'ajuda relatives a Serveis Socials Generals i Especialitzats , la directora general de Serveis Socials elevarà proposta de resolució a la consellera de Benestar Social, qui resoldrà les peticions formulades.
  
2. Les resolucions de les prestacions econòmiques individuals seran competència de la corporació local, la qual hi actuarà com a entitat col·laborador de la Conselleria de Benestar Social. Se exclouen d'aquesta regla les ajudes següents:
  
a) Les destinades a l'eliminació de barreres arquitectòniques, en què correspondrà a la direcció territorial de Benestar Social fer la proposta de resolució a la consellera de Benestar Social.
  
b) Les ajudes corresponents a municipis que no tinguen atribuïda aquesta competència, en què també correspondrà a la direcció territorial de Benestar Social fer la proposta de resolució a la consellera de Benestar Social.
  
c) Les ajudes d'Atenció Institucionalitzada corresponent a persones discapacitades per malaltia mental, en què correspondrà a la Direcció General de Serveis Socials fer la proposta de resolució a la consellera de Benestar Social.
  
Excepcionalment, es podran incoar d'ofici expedients la finalitat dels quals siga subvencionar despeses ocasionades per internaments, assistència en institucions, o en famílies educadores. Les persones beneficiàries hauran de donar la conformitat a les resolucions de concessió.
  
3. El termini màxim per a tramitar i resoldre les sol·licituds per a Serveis Socials Generals i Especialitzats serà de tres mesos comptadors des de la data en què es dicte la resolució de la Conselleria de Benestar Social per la qual es dona publicitat a les línies pressupostàries que finançaran les subvencions regulades en aquesta ordre.
  
La tramitació i la resolució de les sol·licituds de Prestacions Econòmiques Individualitzades s'haurà de realitzar en un termini màxim de tres mesos comptadors des de la data de la sol·licitud.
  
En tots dos casos, si no hi recau resolució expressa en termini, s'haurà d'entendre desestimada la sol·licitud formulada per la persona interessada.
  
4. L'import de les subvencions concedides no podrà superar, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, el cost de l'activitat que ha de realitzar l'entitat beneficiària.
  
5. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà originar la modificació de la resolució de concessió.
  
6. Podrà ser motiu de denegació la incorrecta o la nul·la justificació d'ajudes d'exercicis anteriors, amb l'acreditació prèvia, per part de la Direcció General de Serveis Socials, de la concurrència d'aquestes circumstàncies en expedient administratiu en què es garantisca l'audiència a la persona interessada.
  
Article 41. Recursos
  
1. Contra les resolucions, expresses o presumptes, dictades per la consellera de Benestar Social, s'hi podrà interposar el recurs contenciós administratiu en la forma, el termini i les condicions que determina la llei reguladora d'aquesta jurisdicció.
  
2. En tot cas, per a la interposició del recurs contra les resolucions presumptes, caldrà que, amb caràcter previ, la persona interessada acredite l'eficàcia de l'acte presumpte d'acord amb el que disposa l'article 44 de la Llei 30/92, de Règim Jurídic de les Administracions Públiques i de Procediment Administratiu Comú.
  
Article 42
  
La Conselleria de Benestar Social no assumirà obligacions que es deriven de la relació laboral del personal dels centres o serveis subvencionats, sinó que seran les persones titulars d'aquests qui en respondran amb caràcter exclusiu.
  
Així mateix, la concessió d'una subvenció a l'empara d'aquesta ordre no comportarà cap obligació per part d'aquesta Conselleria d'adjudicar subvencions en exercicis posteriors.
  
TÍTOL III
  
Del pagament i de la justificació de les subvencions
  
Article 43. Obligacions prèvies
  
Les persones beneficiàries de les ajudes assumiran les obligacions següents abans del pagament de la subvenció:
  
1. La submissió a les actuacions de control financer que corresponen a la Intervenció General en relació amb la subvenció i les ajudes concedides.
  
2. Quan es produïsquen avançaments de pagament, la persona beneficiària de la subvenció estarà obligada a garantir-lo. A aquest efecte, s'entendran avançaments de pagament les quantitats que siguen lliurades a favor de la persona beneficiària abans que aquesta justifique la despesa corresponent.
  
No obstant això, estan exceptuades d'aquesta obligació les corporacions locals. També n'estan exonerades les entitats sense ànim de lucre, les persones físiques i les famílies en què concórreguen les circumstàncies previstes en l'article 47 bis, apartat 3, lletra a), del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell.
  
Aquesta garantia podrà constituir-se en forma d'aval bancari, garantia real immobiliària o pòlissa d'assegurança subscrita amb qualsevol entitat oficialment reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
Per a la constitució i la tramitació de les garanties, hi valdrà el que disposa el títol II, capítol III, de la Llei 13/95, de Contractes de les Administracions Públiques; el capítol III del Reial Decret 390/96, de desplegament parcial de l'esmentada llei; a l'Ordre de 14 de febrer de 1986, de la Conselleria d'Economia i Hisenda, per la q qual es regula el procediment de constitució i devolució de fiances (DOGV de 7 de març de 1986)
  
Siga quina siga la forma elegida per a formalitzar la garantia, aquesta haurà de dipositar-se en els serveis territorials de la Conselleria d'Economia, Hisenda i Administració Pública de la província corresponent, els quals hauran de lliurar a la persona beneficiària la carta de pagament que acredite el dipòsit i que haurà de presentar la citada persona en la direcció territorial de Benestar social de la província com a requisit previ i inexcusable per al pagament de l'avançament.
  
Article 44. Sistema de pagament de les subvencions
  
El pagament de les subvencions regulades en aquesta ordre es realitzarà ajustant-se al règim que s'especifica tot seguit per a cadascun dels tipus d'ajudes:
  
1. En el cas de subvencions corresponents a Serveis Socials Generals, el pagament es realitzarà d'acord amb el règim general establit en l'article 47 bis del text refós de la Llei d'Hisenda Pública de la Generalitat Valenciana, pels imports següents:
  
a) S'avançarà un 40 % de l'import de la subvenció després que aquesta siga concedida.
  
b) Després de l'aportació i la comprovació de la documentació justificativa de l'efectiva i correcta aplicació de la quantitat lliurada en l'apartat anterior es pagarà un segon avançament la quantia del qual pujarà al 20 % de l'import de la subvenció.
  
c) La resta es pagarà després de la justificació, per part de la persona beneficiària, de la totalitat de la despesa que és l'objecte de la subvenció atorgada.
  
2. El pagament de les prestacions econòmiques individualitzades es realitzarà contra la presentació, per part de la persona beneficiària, de la justificació que acredite el seu dret a la percepció de l'ajuda.
  
Quan la concessió d'aquesta tinga com a objectiu la cobertura de deutes motivats per la necessitat que se subvenciona, es podrà acordar que, amb el consentiment previ de la persona que formula la petició, el qual haurà de constar per escrit en la sol·licitud, el pagament de l'ajuda es realitze directament a les persones creditores. En aquest cas, caldrà remetre el justificant de pagament al deutor i deixar-ne una còpia compulsada en l'expedient.
  
També, excepcionalment, i a criteri del director o de la directora territorial de Benestar Social o, si és el cas, de l'alcalde o l'alcaldessa, es podrà realitzar el pagament al professional de serveis socials que presente el cas, aspecte que es farà constar en l'expedient.
  
En el cas de les ajudes d'Emergència es podrà avançar la totalitat de l'ajuda, sempre que l'emergència estiga correctament justificada, en aplicació del règim excepcional previst en l'article 32.1 de la Llei 15/97, de 29 de desembre, de Pressupostos de la Generalitat Valenciana per a 1998, llevat que la llei de pressupostos per a 1999 preveja un règim diferent. En el cas que la llei esmentada no preveja cap règim excepcional, s'aplicarà el mateix règim previst per a la resta de les prestacions econòmiques i individualitzades.
  
3. El pagament de les subvencions corresponents a Serveis Socials Especialitzats es realitzarà d'acord amb el règim previst en l'apartat 1 d'aquest article, llevat que la llei de pressupostos per a 1999 o altra norma legal preveja un règim diferent.
  
No obstant això, el règim de pagaments de cadascuna de les subvencions regulades en aquesta ordre haurà d'estar recollit en les corresponents resolucions de concessió de les ajudes.
  
Article 45. Sistema de justificació de les subvencions
  
1. En el cas de persones beneficiàries de prestacions econòmiques individualitzades, la direcció territorial de Benestar Social o, si és el cas, l'ajuntament, establirà l'adequat seguiment de la despesa que és l'objecte de la subvenció. Aquestes persones estan obligades a presentar, a requeriment d'aquells, tots els documents, les factures, el manaments de pagament, etc., que siguen necessaris per a justificar la quantia de la despesa realitzada en relació amb l'objecte subvencionat.
  
2. En el cas de subvencions relatives a Serveis Socials General i Especialitzats, el procediment per a realitzar la justificació estarà directament relacionat amb el règim de pagaments establits en l'article 44 d'aquesta ordre per als diferents tipus de subvencions, i s'especificarà en cadascuna de les resolucions de concessió.
  
3. Les despeses per a justificar les subvencions relatives a Serveis Socials Generals haurà de ser, si més no, igual a la despesa total calculada dels programes que són l'objecte de subvenció, i es correspondran sempre amb els continguts dels citats programes, sense ser possible l'admissió de despeses d'actuacions que no estiguen específicament recollides en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
  
4. En el cas de Serveis Socials Especialitzats, la despesa que cal justificar correspondrà amb:
  
a) Quan es tracte tant de subvencions l'objecte de les quals siga el finançament de centres mitjançant concert de places, com de subvencions que financen la prestació de serveis/programes especialitzats diferents a l'atenció a centres, la despesa que calga justificar serà, si més no, igual a la quantitat de la subvenció atorgada, ja que aquesta es fixarà depenent del nombre de places/serveis concertats i del mòdul econòmic fixat per a cadascuna d'elles.
  
b) Quan es tracte de subvencions que financen el manteniment de centres, la despesa que calga justificar serà, si més no, igual al cost calculat de funcionament del centre que va servir de base per al càlcul de la subvenció, i haurà d'estar desglossat entre els distints conceptes que són l'objecte de subvenció que consten en la resolució o en els documents que l'acompanyen.
  
5. En tot cas, la justificació de les subvencions corresponents a Serveis Socials Generals i Especialitzats es realitzarà mitjançant la presentació de la documentació que s'especifica tot seguit:
  
5.1. En el cas de subvencions corresponents a Serveis Socials Generals, la justificació consistirà en:
  
a) En el cas dels Serveis Socials Generals corresponents a corporacions locals regulats en la secció primera del capítol I del títol I d'aquesta ordre:
  
· Durant el transcurs del període que és l'objecte de la subvenció, i sempre que hi ha avançaments a compte de la subvenció, la corporació local haurà de justificar la quantitat avançada mitjançant la presentació davant de la direcció territorial de Benestar Social de la província corresponent d'un certificat del volum d'obligacions reconegudes per la corporació durant el període, subscrit per l'interventor o la interventora i amb el vist i plau de l'alcalde-president o alcaldessa-presidenta.
  
· Independentment que s'hagen produït avançament a compte, en finalitzar l'exercici econòmic, la corporació local haurà de justificar la totalitat de la despesa objecte de la subvenció mitjançant la presentació de la documentació següent:
  
\* Un certificat com el descrit en el punt anterior, però relatiu a la totalitat del període objecte de subvenció.
  
\* Una memòria descriptiva dels programes realitzats, d'acord amb el model oficial que serà aprovat per instrucció de la Direcció General de Serveis Socials.
  
\* Una memòria financera descriptiva de l'execució de la despesa objecte de subvenció, d'acord amb el model que apareix en l'annex VI.
  
b) Per als programes de Serveis Socials Generals gestionats per entitats privades, regulats en la secció primera del capítol I del títol I d'aquesta ordre, la justificació de la despesa consistirà en la presentació davant de la direcció territorial de Benestar Social corresponent de tota la documentació necessària per a acreditar la despesa realitzada, entre la qual s'haurà d'incloure la relativa a les despeses del personal que participa en la realització del programa, incloent-hi els fulls de salari correctament subscrits pels treballadors i treballadores i els documents que acrediten el pagament a la Seguretat Social de les quotes relatives a les cotitzacions socials d'aquests en què figure el certificat bancari d'haver sigut pagat o carregat en el compte. Donat cas que hi haja persones que col·laboren en els programes a canvi d'una gratificació, caldrà presentar els rebuts justificatius de la despesa en què consten el nom del centre i el nom, els cognoms i el DNI de la persona col·laboradora. Així mateix, si hi haguera professionals que col·laboren en els programes en virtut de contractes de prestació de serveis, caldrà aportar les corresponents factures emeses pels citats professionals i la documentació acreditativa que aquests compleixen els requisits exigits per la legislació tributària vigent.
  
5.2. En el cas de subvencions corresponents a Serveis Socials Especialitzats, la justificació consistirà en:
  
a) Quan es tracte de subvencions l'objectiu de les quals siga el finançament de centres mitjançant concert de places, la justificació de la despesa consistirà en la presentació davant de la direcció territorial de Benestar Social corresponent de les llistes mensuals de persones beneficiàries ateses en què caldrà detallar les places no ocupades i els ingressos aportats per aquestes, sense perjudici de qualsevol altra documentació que puga ser exigida pels òrgans competents de la Conselleria de Benestar Social. Aquesta documentació haurà d'estar correctament subscrita pel titular del centre o per qui n'exercisca la representació.
  
b) Quan es tracte de subvencions que financen el manteniment de centres, la justificació de la despesa consistirà en la presentació davant de la direcció territorial corresponent de tota la documentació necessària per a acreditar la despesa realitzada, entre la qual caldrà incloure, si més no, aquesta:
  
· Documents acreditatius de la despesa corresponent a la nòmina de treballadors i treballadores del centre, incloent-hi els fulls de salari correctament subscrits per aquests i els documents que acrediten el pagament a la Seguretat Social de les quotes relatives a les cotitzacions socials d'aquests en què figure el certificat bancari d'haver sigut pagat o carregat en el compte.
  
· Donat cas que hi haja persones que presten serveis al centre a canvi d'una gratificació, caldrà presentar els rebuts justificatius de la despesa en què consten el nom del centre i el nom, els cognoms i el DNI de la persona col·laboradora.
  
· Si hi haguera professionals que treballen al centre en virtut de contractes de prestació de serveis, caldrà aportar les corresponents factures emeses pels citats professionals i la documentació acreditativa que aquests compleixen els requisits exigits per la legislació tributària vigent.
  
c) Quan es tracte de subvencions que financen la prestació de serveis/programes especialitzats diferents a l'atenció en centres, la justificació de la despesa consistirà en la presentació davant de la direcció territorial corresponent de les llistes mensuals de persones beneficiàries ateses, en què caldrà detallar les dates d'alta i baixa i qualsevol incidència esdevinguda en la prestació del servei. També caldrà presentar tota la documentació necessària per a acreditar la despesa realitzada, en els termes indicats en l'apartat b) anterior, sense perjudici de qualsevol altra documentació que puga ser exigida pels òrgans competents de la Conselleria de Benestar Social.
  
6. Independentment de quin siga el tipus de subvenció, el termini màxim de presentació de la justificació acaba el dia 31 de gener de l'any 2000.
  
7. La justificació total presentada per la persona beneficiària haurà de ser, si més no, igual a la despesa total calculada de l'activitat, del servei o del programa que és l'objecte de la subvenció.
  
8. Les factures acreditatives de la despesa realitzada hauran de reunir els requisits previstos en el Reial Decret 2.402/85, de 18 de desembre, pel qual es regula el deure d'expedició i de presentació de factures per part d'empresaris i professionals (BOE núm. 132, de 30 de desembre de 1985).
  
Article 46. Comunicació del cobrament de la subvenció en ajudes per a Serveis Socials Generals i Especialitzats
  
Després del cobrament de cada termini de la subvenció, les entitats hauran de trametre a l'òrgan competent en serveis socials, i en un termini d'un mes des d'aquesta percepció, comunicació escrita que l'ha rebuda, d'acord amb les normes següents:
  
a) En el cas de corporacions locals, carta de pagament amb expressió de la data, de la quantia i del concepte, expedida pel tresorer o per la tresorera, i intervinguda per l'interventor o la interventora de Fons, acreditativa de l'ingrés de la subvenció en les arques de la corporació.
  
b) En el cas d'entitats sense ànim de lucre, notificació del director o de la directora del centre o del servei, on comunique fefaentment la percepció de la subvenció, i que n'indique la data, la quantia i el concepte.
  
Article 47. Deixada sense efecte o minoració de les resolucions de concessió de les subvencions
  
La Direcció General de Serveis Socials, per delegació de la consellera de Benestar Social, podran deixar sense efecte o minorar les ajudes concedides i, si és procedent, ordenar el reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits que recull l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
El procediment s'iniciarà d'ofici, a conseqüència de la iniciativa mateix de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de la persona interessada a l'audiència.
  
El termini màxim per a resoldre serà de tres mesos des del moment en què es va incoar l'expedient de revocació o de minoració.
  
Les quantitats que s'hagen de reintegrar tindran la consideració d'ingrés de dret públic, a l'efecte del procediment aplicable per al cobrament.
  
Article 48
  
Les regles contingudes en aquest títol seran d'aplicació sempre que la corresponent llei de pressupostos o les seues normes de desplegament no establisquen condicions distintes.
  
Article 49
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de 1999, de crèdit adequat i suficient per a atendre les ajudes que s'hi preveuen.
  
DISPOSICIÓ TRANSITÒRIA
  
La Conselleria de Benestar Social publicarà les dotacions pressupostàries màximes per a cada tipus de subvenció una vegada siga aprovada i publicada la llei de pressupostos de la Generalitat per a 1999.
  
DISPOSICIONS ADDICIONALS
  
Primera
  
Els aspectes regulats en aquesta ordre s'aplicaran sense perjudici de totes les normes que regeixen el règim jurídic de l'administració de la Generalitat, especialment en matèria pressupostària.
  
Segona
  
Les ajudes a les corporacions locals amb més de 20.000 habitants tenen caràcter subsidiari, ateses les competències que la Llei de Bases de Règim Local els atribueix en matèria de serveis socials. En la resta, s'hi tindrà en compte la col·laboració prestada per les respectives diputacions provincials, d'acord amb el que preveu l'article 6.3 de la Llei de la Generalitat Valenciana 5/97, per la qual es regula el sistema de serveis socials, i l'article 36 de la Llei 7/85, de 2 d'abril.
  
Tercera
  
En els annexos I i II a aquesta ordre es publiquen els mòduls econòmics màxims per a Serveis Socials Especialitzats i Prestacions Econòmiques Individualitzades, respectivament, que regiran per a l'exercici 1999.
  
Quarta
  
D'acord amb el que disposa el Decret 250/1994, de 7 desembre, pel qual es crea el Registre d'Unions de Fet, podran acreditar-se aquestes unions mitjançant el corresponent certificat a l'efecte d'accedir a les corresponents ajudes regulades en aquesta ordre.
  
Cinquena
  
Quan l'especialitat de l'objecte o de les obligacions que es regulen així ho exigisquen, les subvencions que tinguen per destinataris persones jurídiques de naturalesa pública o privada, es podran articular mitjançant document administratiu subscrit per ambdues parts on consten els seus drets i obligacions i l'objectiu de la subvenció, amb el detall dels programes i/o serveis per a subvencionar, tot això amb independència de la resolució administrativa d'atorgament de la subvenció, la qual, en tot cas, s'haurà de produir.
  
Sisena
  
Les ajudes d'atenció institucionalitzada per al sector de tercera edat previstes en exercicis anteriors s'emmarcaran en la normativa que regula l'abonament-residència per a la tercera edat que a aquest efecte dicte la Conselleria de Benestar Social.
  
Setena
  
Quan concórreguen circumstàncies extraordinàries al centre, en el programa o el servei per al qual se sol·licita la subvenció, les quals hauran d'estar correctament acreditades en l'expedient i presents en l'acta corresponent, l'òrgan que proposa podrà elevar propostes motivades d'atorgament de subvencions que excedisquen els mòduls màxims previstos per a cada cas.
  
Entre aquestes circumstàncies extraordinàries, i en el sector del menor, podrà considerar-se així l'atenció de menors ingressats a centres amb necessitats especials. A aquest efecte, s'entén com a menor amb necessitat especial qui té discapacitat psíquica (trastorns generalitzats del desenvolupament: autisme, psicosi), discapacitat física (amb greus limitacions en la mobilitat, alteracions del sistema immunològic) i/o discapacitat sensorial (amaurosi, cofosi), i també neonats i menors amb problemes d'inadaptació social.
  
DISPOSICIÓ DEROGATÒRIA
  
Queden derogades les disposicions d'inferior o d'igual rang que s'oposen a aquesta ordre.
  
DISPOSICIONS FINALS
  
Primera
  
S'autoritza la directora general de Serveis Socials perquè dicte totes les instruccions necessàries per al desplegament d'aquesta ordre.
  
Segona
  
Quan per part de les entitats sol·licitants es faça publicitat, a través de qualsevol mitjà de comunicació, dels centres i dels serveis, de les activitats i dels programes subvencionats, totalment o parcialment, mitjançant les ajudes a què fa referència aquesta ordre, serà obligatori fer constar-hi explícitament que es tracta d'un centre, d'un servei, d'una activitat o d'un programa «subvencionat per la Generalitat Valenciana».
  
Als locals dels centres o dels serveis subvencionats s'haurà d'exposar, en lloc visible, la placa d'identificació homologada en què s'indique la condició de subvencionat per la Generalitat Valenciana, quan l'ajuda siga superior al 50% del cost del servei.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquesta mentre no hi haja crèdit adequat i suficient en l'exercici 1999.
  
Quarta
  
Contra les bases d'aquesta convocatòria, s'hi podrà interposar recurs contenciós administratiu, en el termini de dos mesos comptadors des de la publicació, davant la sala corresponent de Tribunal Superior de Justícia de la Comunitat Valenciana, i amb les condicions establides en la Llei que regula aquesta jurisdicció, després de la comunicació a la Direcció General de Serveis Socials de la intenció d'interposar l'esmentat recurs.
  
València, 30 de novembre de 1998
  
La consellera de Benestar Social,
  
MARCELA MIRÓ PÉREZ
  
ANNEX I
  
Serveis Socials Especialitzats
  
Primer
  
Els mòduls econòmics que s'han d'aplicar en el càlcul de les subvencions corresponents a Serveis Socials Especialitzats són aquests:
  
A) En el cas de subvencions l'objecte de les quals siga el finançament de centres de Serveis Socials Especialitzats mitjançant el concert de places.
  
1. Centres ocupacionals minusvàlids (220 dies): fins a 3.047 PTA/pers/dia
  
2. Residències discapacitats (365 dies)
  
2.1 Psíquics autònoms: fins a 3.031 PTA/pers/dia.
  
2.2 Psíquics profunds: fins a 5.255 PTA/pers/dia.
  
2.3. Malalts mentals: fins a 7.000 PTA/per/dia
  
3. Residències tercera edat (365 dies)
  
3.1 Assistida: fins a 4.900 PTA/pers/dia
  
3.2 Vàlids: fins a 2.300 PTA/pers/dia
  
3.3 Mixta: fins a 3.300 PTA/pers/dia
  
3.4. Centre de Dia: fins a 600 PTA/pers/dia
  
4. Menor (365 dies)
  
Per al càlcul de l'import corresponent a cada centre, s'hi estableixen els següents models econòmics, mínims i màxims, depenent del nombre de places i de plantilles corresponents de personal, d'acord amb la tipologia del recurs. Per als centres que, per les seues condicions particulars, no puguen ser classificats en els mòduls de referència perquè no tenen les plantilles determinades o per unes altres circumstàncies, s'hi procedirà a l'establiment, després de l'oportú estudi de la Direcció General de Serveis Socials, del mòdul i de la plantilla de personal que pertoque.
  
Es garantiran les cotitzacions a la Seguretat Social, en els diferents règims, als treballadors i a les treballadores que presten serveis al centre.
  
Així mateix, es garantiran les retribucions reals del personal contractat al centre, sempre que no excedisquen del mòdul màxim reconegut.
  
En qualsevol cas, per a la determinació del mòdul i de l'exigència de la plantilla, es tindran en compte, amb caràcter general, els factor següents:
  
- El nivell assistencial que preste el centre, per tal d'assegurar el desenvolupament d'una sèrie de prestacions que possibiliten un treball psicosocial amb els menors i amb el seu medi natural de desenvolupament: prestacions educatives, sanitàries, escolars, activitats ocupacionals, culturals i recreatives, suport social, assistència social i treball amb la família.
  
- La plantilla de personal del centre. Es respectaran, com a mínim, en tots els casos, les ratio d'atenció establides en l'Ordre de 9 d'abril de 1990, de la Conselleria de Treball i Seguretat Social.
  
4.1. Residències infantils
  
4.1.1. Residències infantils entre 6 i 8 places
  
Mòdul mínim Mòdul màxim
  
5.265 PTA/pers./dia 8.869 PTA/pers./dia
  
Plantilla mínima Plantilla màxima
  
0,25 director/-a 0,25 director/-a
  
- 0,25 psicòleg/-òloga
  
- 0,25 treballador/-a social
  
1 educador/-a grup B 1 educador/-a grup B
  
1 educador/-a grup C 2 educador/-a grup C
  
1,8 personal de serveis 2 personal de serveis
  
4.1.2. Residències infantils entre 9 i 16 places
  
Mòdul mínim Mòdul màxim
  
5.396 PTA/PERS./DIA 9.890 PTA/pers./dia
  
Plantilla mínima Plantilla màxima
  
0,50 director/-a 0,50 director/-a
  
0,25 psicòleg/-òloga 0,50 psicòleg/-òloga
  
0, 25 treballador/-a social 0,50 treballador/-a social
  
1 educador/-a grup B 2 educador/-a grup B
  
2 educador/-a grup C 3,5 educador/-a grup C
  
2 personal de serveis 2,5 personal de serveis
  
4.1.3. Residències infantils entre 13 i 16 places
  
Mòdul mínim Mòdul màxim
  
5.473 PTA/pers./dia 8.369 PTA/pers./dia
  
Plantilla mínima Plantilla màxima
  
0,50 director/-a 0,50 director/-a
  
0,50 psicòleg/-òloga 0,50 psicòleg/-òloga
  
0,50 treballador/-a social 0,50 treballador/-a social
  
1,5 educador/-a grup B 2 educador/-a grup B
  
3 educador/-a grup C 5 educador/-a grup C
  
2 personal de serveis 3 personal de serveis
  
4.2. Residències comarcals
  
4.2.1. Residències comarcals entre 6 i 10 places
  
Mòdul mínim Mòdul màxim
  
3.888 PTA/pers./dia 9.445 PTA/pers./dia
  
Plantilla mínima Plantilla màxima
  
0,25 director/-a 0,25 director/-a
  
- 0,25 psicòleg/-òloga
  
- 0,25 treballador/-a social
  
1 educador/-a grup B 2 educador/-a grup B
  
1 educador/-a grup C 2 educador/-a grup C
  
0,75 personal de serveis 1 personal de serveis
  
4.2.2. Residències comarcals entre 11 i 16 places
  
Mòdul mínim Mòdul màxim
  
3.205 PTA/pers./dia 7.374 PTA/pers./dia
  
Plantilla mínima Plantilla màxima
  
0,25 director/-a 0,50 director/-a
  
- 0,25 psicòleg/-óloga
  
- 0,25 treballador/-a social
  
1 educador/-a grup B 2 educador/-a grup B
  
1 educador/-a grup C 3,5 educador/-a grup C
  
1,5 personal de serveis 1,5 personal de serveis
  
4.2.3. Residències comarcals entre 17 i 24 places
  
Mòdul mínim Mòdul màxim
  
3.806 PTA/pers./dia 6.956 PTA/pers./dia
  
Plantilla mínima Plantilla màxima
  
0,50 director/-a 0,50 director/-a
  
0,25 psicòleg/-òloga 0,50 psicòleg/-òloga
  
0,25 treballador/-a social 0,50 treballador/-a social
  
1,5 educador/-a grup B 2,5 educador/-a grup B
  
3 educador/-a grup C 5 educador/-a grup C
  
2 personal de serveis 3 personal de serveis
  
4.2.4. Residències comarcals entre 25 i 32 places
  
Mòdul mínim Mòdul màxim
  
3.603 PTA/pers./dia 6.360 PTA/pers./dia
  
Plantilla mínima Plantilla màxima
  
0,50 director/-a 1 director/-a
  
0,50 psicòleg/-òloga 0'50 psicòleg/-òloga
  
0,50 treballador/-a social 1 treballador/-a social
  
2 educador/-a grup B 4 educador/-a grup B
  
3,5 educador/-a grup C 5 educador/-a grup C
  
2,5 personal de serveis 4,5 personal de serveis
  
4.3. Residències juvenils
  
4.3.1. Residència juvenil entre 6 i 8 places
  
Mòdul mínim Mòdul màxim
  
3.493 PTA/pers./dia 10.331 PTA/pers./dia
  
Plantilla mínima Plantilla màxima
  
0'25 director/-a 0,25 director/-a
  
- 0,25 psicòleg/-òloga
  
- 0,25 treballador/-a social
  
1,4 educador/-a grup B 4 educador/-a grup B
  
- -
  
- 1,5 personal de serveis
  
4.3.2. Residència juvenil entre 9 i 12 places
  
Mòdul mínim Mòdul màxim
  
3.437 PTA/pers./dia 9.171 PTA/pers./dia
  
Plantilla mínima Plantilla màxima
  
0,25 director/-a 0,25 director/-a
  
- 0,25 psicòleg/-òloga
  
- 0,25 treballador/-a social
  
2,25 educador/-a grup B 5,5 educador/-a grup B
  
- 2 personal de serveis
  
4.4. Centres de Dia
  
4.4.1. Els centres de Dia, per al càlcul de l'import i de la plantilla corresponent, s'ajusten a mòduls de funcionament de 12 usuaris.
  
Mòdul mínim Mòdul màxim
  
1.187 PTA/pers./dia 1.978 PTA/pers./dia
  
Plantilla mínima Plantilla màxima
  
- 0,25 director/-a
  
1 educador/-a grup B 1 educador/-a grup B
  
- 0,25 educador/-a grup C
  
manteniment i activitats manteniment i activitats
  
4.5 Centres de Reeducació
  
El mòdul concret, entre el mínim i el màxim que es defineix, i també la plantilla, seran determinades per la Direcció General de Serveis Socials depenent del nombre de menors atesos i del règim del centre.
  
Mòdul mínim Mòdul màxim
  
14.000 PTA/pers./dia 28.000 PTA/pers./dia
  
Plantilla mínima Plantilla màxima
  
1 directiu/-iva 1 directiu/-va
  
- 1 administrador/-a
  
0,25 coordinador/-a de programes
  
0,25 coordinador/-a de programes
  
0'25 psicòleg/-òloga 1 psicòleg/-òloga
  
- -1 treballador/-a social
  
10 educadors/-ores grup B 16 educadors/-ores grup B
  
0,25 mestres de taller 1 mestre/-a de taller
  
0,25 auxiliars administratius 1 auxiliar administratiu
  
2 personal de serveis 4,5 personal de serveis
  
4.6. Condicions de pagament de les places no ocupades en el sector d'atenció al menor
  
En virtut de l'obligació legal exigida per la Llei Orgànica 1/96, de 15 de gener, de Protecció Jurídica del Menor i de modificació parcial del Codi Civil, la Llei d'Enjudiciament Civil, que fa necessari disposar d'un contingent de places vacants per a atendre situacions d'emergència, es garanteix a les persones beneficiàries de Serveis Socials Especialitzats corresponents al sector del menor el dret al cobrament per a les places no ocupades del 100 % del mòdul econòmic fixat en la resolució d'atorgament de la subvenció. No obstant això, aquest dret serà sols del 85 % quan s'acomplisquen, simultàniament, les condicions següents:
  
a) Que la plaça estiga desocupada per un període, si més no, de 10 dies consecutius.
  
b) Que hi haja, almenys, dues places més desocupades en el mateix període.
  
5. Dona (365 dies)
  
5.1 Casa d'acolliment i residència maternoinfantil amb problemàtica especial: fins a 3.650 PTA/pers/dia.
  
5.2. Internament del menor conjuntament amb la mare: fins a 2.500 PTA/pers/dia
  
6. Centres d'Estimulació Precoç (220 dies)
  
6.1. Paràlisi cerebral: fins a 3.889 PTA/ pers/dia
  
6.2. Altres: fins a 2.029 PTA/ pers/dia
  
7. Centres de Rehabilitació i d'Inserció Social de malalts mentals (CRIS): fins a 2.336 PTA/pers/dia
  
8. Centres de Dia per a malalts mentals: fins a 2.500 PTA/pers/dia.
  
B) Subvencions que financen la prestació de serveis/programes diferents a l'atenció en centres, regulats en l'article 17.3 d'aquesta ordre:
  
1. Campaments per a persones discapacitades (15 dies)
  
1.1. Persones amb discapacitat psíquica lleugera o moderada, paralítiques cerebrals i discapacitades físiques que no necessiten assistència d'una altra persona en les activitats de la vida diària: fins a 35.056 PTA/estada total.
  
1.2. Persones amb discapacitat psíquica severa, paralítiques cerebrals i discapacitades físiques que necessiten assistència d'una altra persona en les activitats de la vida diària: fins a 57.147 PTA/estada total.
  
2. Estades de «respir familiar»: fins a 4.595 PTA/pers/dia.
  
3. Habitatges tutelats com a alternativa a l'atenció residencial (365 dies): fins a 2.500 PTA/pers/dia.
  
Segona
  
L'aplicació dels mòduls establits en l'apartat primer, lletra A), requereix la consideració dels conceptes següents:
  
1. Plus de direcció i triennis. La quantia corresponent al plus de direcció i els possibles triennis del personal del centre podran incrementar el mòdul fixat d'acord amb les característiques del centre.
  
2. Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga una despesa justificada i que no estiga prevista en el mòdul corresponent.
  
3. Auxiliar ocupacional. Aquesta figura és objecte de consideració en determinats centres ocupacionals. El cost incrementarà el mòdul establit.
  
4. Coordinador/-a de residència. A les residències de persones minusvàlides autònomes amb capacitat de trenta i més, s'hi aplicarà un complement de coordinador/-a de residència. El cost incrementarà el mòdul establit.
  
5. Als CRIS es podran incorporar altres figures professionals que no estiguen recollides en les plantilles, si les condicions dels centres ho requereixen, amb la possibilitat d'incrementar el mòdul establit en el punt 7 de l'apartat primer, lletra A).
  
6. Centres de dia de la Tercera Edat. El mòdul econòmic ressenyat en el punt 3.4 de l'apartat primer, lletra A), s'entendrà que es refereix a costos de manteniment. A aquest mòdul es podrà afegir el cost de personal que es considere necessari per al funcionament del centre de dia, i que no estiga previst en el personal de la residència.
  
Tercer
  
En la determinació de la quantia corresponent als mòduls descrits en l'apartat primer d'aquest annex, s'hi haurà de tenir en compte els criteris següents:
  
A) Per a les subvencions corresponents l'objectiu de les quals siga el finançament de centres de Serveis Socials Especialitzats mitjançant el concert de places:
  
1. Els centres objecte de subvenció hauran d'acomplir les condicions d'aquesta ordre.
  
2. Els mòduls establits s'han de considerar màxims, per la qual cosa les quantitats concedides estaran d'acord amb:
  
- Nombre de persones beneficiàries.
  
- Adequació del centre als criteris establits en l'Ordre de 9 d'abril de 1990 pel que fa a l'estat de les instal·lacions, de la infrastructura, al personal del qual disposen, a les prestacions que ofereixen i a qualsevol altre requisit establit en la norma.
  
- Ingressos de l'entitat titular del centre.
  
- Ingressos aportats per les persones beneficiàries.
  
3. La quantitat mínima que rebran les persones beneficiàries de subvencions per a Serveis Socials Especialitzats en concepte de places desocupades serà del 50 % del mòdul econòmic estipulat en la resolució, llevat dels centres del sector d'atenció al menor, per als quals aquesta quantitat està regulada en l'apartat 4.6 d'aquest annex, i dels centres d'atenció a la dona, per als quals la quantitat serà del 85 %.
  
La reserva de plaça preveu dues situacions:
  
a) Places pendents de ser ocupades.
  
b) Places la persona titular de les quals s'absenta del centre per raons diverses i per un període superior a set dies.
  
B) Subvencions que financen la prestació de serveis/programes diferents a l'atenció en centres, regulats en l'article 17.3 d'aquesta ordre:
  
1. Les entitats que realitzen els serveis/programes especialitzats que són l'objecte de subvenció hauran d'acomplir les condicions d'aquesta ordre.
  
2. Els mòduls establits han de ser considerats com a màxims, raó per la qual les quantitats concedides dependran:
  
- Del nombre de persones beneficiàries,
  
- dels ingressos de l'entitat, i
  
- dels ingressos aportats per les persones beneficiàries.
  
3. La quantitat fixa per reserva de plaça serà del 50 % del preu del servei estipulat en la resolució.
  
ANNEX II
  
Prestacions econòmiques individualitzades
  
Els mòduls econòmics màxims pels quals es regeixen aquestes prestacions són:
  
1. Ajudes d'Emergència
  
1.1. Ús habitatge habitual fins a 17.000 PTA/mes
  
1.2. Accions extraordinàries fins a 300.000 PTA/año
  
1.3. Necessitats bàsiques fins a 240.000 PTA/año
  
2. Desenvolupament personal
  
2.1. Capacitat de desplaçament
  
- Adquisició vehicle de motor fins a 155.250 PTA
  
- Adaptació vehicles de motor fins a 125.250 PTA
  
2.2. Ajudes tècniques
  
- Audífons fins a 103.500 PTA
  
- Adaptació habitatge i estris fins a 181.125 PTA
  
2.3. Barreres arquitectòniques fins a 491.625 PTA
  
3. Acolliment familiar
  
- Acolliments simples i permanents de menors amb família extensa: fins a 1.250 PTA/menor/dia.
  
- Acolliments simples i permanents de menors amb família educadora, incloent-hi els menors amb necessitats especials: fins a 1.700 PTA/menor/dia.
  
Els criteris de determinació de l'ajuda seran establits per la Direcció General de Serveis Socials en instruccions redactades a aquest efecte.
  
A aquest efecte, s'entén com a menor amb necessitat especial qui té discapacitat psíquica (trastorns generalitzats del desenvolupament: autisme, psicosi), discapacitat física (amb greus limitacions en la mobilitat, alteracions del sistema immunològic) i/o discapacitat sensorial (amaurosi, cofosi), i també menors amb problemes d'inadaptació social.
  
4. Atenció institucionalitzada